Այսօր ՀՀ տարածքային կառավարման և զարգացման նախարար Սուրեն Պապիկյանը և Կոտայքի մարզպետ Ռոմանոս Պետրոսյանը Հրազդանի քաղաքապետարանի աշխատակազմին և ավագանու անդամներին ներկայացրեցին Հրազդանի քաղաքապետի ժամանակավոր պաշտոնակատար Լիլիթ Ստեփանյանին։ Ողջունելով ներկաներին և շնորհավորելով Լիլիթ Ստեփանյանին Հրազդանի քաղաքապետի պաշտոնակատարի պատասխանատու պաշտոնում նշանակվելու կապակցությամբ ՝ նախարար Սուրեն Պապիկյանը համոզմունք հայտնեց, որ Լիլիթ Ստեփանյանն օժտված է անհրաժեշտ բոլոր որակներով՝ քաղաքում երկար սպասված դրական փոփոխություններ բերելու համար. «Մինչեւ հոկտեմբերին տեղի ունենալիք ընտրությունները, մեծ ծանրություն դրված կլինի Լիլիթ Ստեփանյանի ուսերին, որովհետեւ տարիներ շարունակ այս քաղաքը կարիք է ունեցել հոգածության, եւ ես վստահ եմ, որ Լիլիթը ունի այն բոլոր որակները Հրազդան քաղաքում նոր որակ, նոր շունչ հաղորդելու, քանի որ քաղաքը դրա կարիքն ունի: Նախորդ ընտրությունների ժամանակ ես՝ որպես ՀՀ քաղաքացի մասնակցել եմ քարոզարշավին, տեսել եմ, թե ինչ է կատարվում Հրազդանում, ինչ անմխիթար վիճակում է գտնվում քաղաքի աղբահանությունը, շենքերի բակերը: Չենք կարծում՝ դա կարճ ժամանակահատվածում լուծելի խնդիր է, այնուամենայնիվ մարզպետի ամիջական աջակցությամբ եւ կառավարության աջակցությամբ Հրազդանը իր երբեմնի հռչակը պետք է վերականգնի»,-իր խոսքում ընդգծեց նախարարը: